**Múzeumi inklúzió | Zsótér Pál Emlékérem kitüntetést kaptunk!**

**A Magyar Nemzeti Múzeum Múzeumpedagógiai és Tudásközvetítő Főosztálya részesült a Zsótér Pál Emlékérem kitüntetésben idén! Az emlékérem adományozásának célja a mozgáskorlátozott gyermekeket és fiatalokat erkölcsileg és anyagilag kiemelkedő mértékben segítő magánszemélyek és szervezetek munkájának elismerése.**

A Magyar Nemzeti Múzeum tevékenységében kiemelt szerepet kap a múzeumi inklúziós programok fejlesztése. Az inkluzív szemlélet egyenlő hozzáférést biztosít a lehetőségekhez és erőforrásokhoz azok számára, akik egyébként a közösségből kirekesztettek lennének. Az inklúzió befogadás, elfogadás a többséghez képest más helyzetben lévő személlyel vagy csoporttal szemben, amely a többséget képviselők közös szemléletében, érzéseiben, hozzáállásában jelenik meg. A múzeumi közeg esetében ez azt jelenti, hogy tereinket és programjainkat, szolgáltatásainkat minél könnyebben hozzáférhetővé tesszük a segítséggel élő közönség számára.

A Múzeumpedagógiai és Tudásközvetítő Főosztály munkatársai a 2023-2024. tanévben számos diákcsoportot fogadtak a Vakok Egységes Gyógypedagógiai Módszertani Intézményéből, valamint a Mozgásjavító Általános Iskolából. A csoportok érkezését mindig alapos egyeztetés előzi meg a kísérő gyógypedagógusokkal az érkező gyermekek állapotára, igényeire, nehézségeire vonatkozóan, annak érdekében, hogy minél magasabb minőségű programot kapjanak.

A csoportok többféle foglalkozás közül választhatnak, amelyek a múzeum állandó kiállításaiban zajlanak, annak megismertetését célozzák. A múzeumpedagógusok a foglalkozás során használnak többek között kézbe vehető fegyvermásolatokat, felpróbálható ruharekonstrukciókat, és olyan eszközöket, amik a látáson kívül más érzékszervezeket (pl. szaglás, tapintás stb.) is bevonnak, ezen kívül felfedező, kereső, játékos feladatokkal is készülnek.

A fogyatékkal élő csoportok esetében a múzeumpedagógia általában is használt eszközeit úgy variálják a szakemberek, hogy azok az előzetesen felmért igényeikhez maximálisan illeszkedjenek.

A Nemzeti Múzeum a Vakok Egységes Gyógypedagógiai Módszertani Intézményével a 2024. évre együttműködési megállapodást is kötött, melynek keretein belül kollégáink szakképzett gyógypedagógusokkal konzultálva fejleszthetnek az érintett közönségnek szóló programokat. Célunk, hogy a jövőben hasonló együttműködések keretein további fejlesztéseket hajtsunk végre az inklúzió területén, minél több elégedett érintett diákcsoportot fogadjunk és hatékonyan érjük el az érdeklődő közönséget a számukra tervezett programokkal és tematikus napokkal. Nem egyszerűen arról van szó, hogy fogadjuk a különböző fogyatékkal élő gyerekcsoportokat, hanem a megtervezzük a látogatás és foglalkozás részleteit és „személyre szabott” programokat valósítunk meg.

​Zsótér Pál munkássága lefektette a magyar gyógypedagógia módszertanának alapjait, különösen a mozgáskorlátozott gyermekek esetében. A nevét viselő Zsótér Pál alapítvány célja „a mozgáskorlátozott személyek életkörülményeinek javítása, elsődlegesen – de nem kizárólagosan – a Mozgásjavító EGYMI-ben (Egységes Gyógypedagógiai Módszertani Intézmény) tanuló mozgáskorlátozott gyerekek és fiatalok rehabilitációjának, önálló életvezetésének és társadalmi integrációjának elősegítése az oktatási és nevelési feltételek javításával, a szükséges tárgyi és személyi feltételek megteremtésével.”

Az elismerést a Nemzeti Múzeum képviseletében Szabó Viktória és Kecskés Flóra Anna múzeumpedagógusok vehették át a Mozgásjavító Általános Iskolában.

A csoportokat a Múzeum továbbra is szeretettel várja, jelentkezni a mnm.hu oldalon, illetve muzeumpedagogia@mnm.hu e-mail címen lehet.